《赵千里赤壁图》
明代·张宁

大江东去飞涛急，故垒西边壁垂赤。玉堂学士天上人，两度随垂漫游客。

放歌一曲下中流，洞箫倚和言更詶。清风明月不须买，欲与元化相周游。

酒酣袒卧蓬窗窄，不觉东方已生白。再来又是孟冬时，过眼江山忽殊色。

披荒履险登崔嵬，划然长啸山应颓。回舟荡入鸿濛里，时有孤鹤横江来。

平生到处多佳遇，海市登舟亦奇事。文章变态发雕龙，意象飘飘梦中是。

铁骑长驱欲闭关，前珠后壁焕斓斑。伯驹图画鲜于字，二赋长流天地间。

巢松幽人吕山下，收藏不惜千金价。清秋明月画楼开，应有虹光彻长夜。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。